บีฟิทเผยปี53โกยกำไร21.57ล้าน
บีฟิทเผยปี2553โกยยอดกำไรสุทธิ 21.57 ล้านบาท เพิ่มขึ้นจากปี2552ที่มีกำไร 5.15 ล้านบาท
13 ม.ค. 2554

บีฟิทเผยปี2553โกยยอดกำไรสุทธิ 21.57 ล้านบาท เพิ่มขึ้นจากปี2552ที่มีกำไร 5.15 ล้านบาท
นายวรกิจ สร้างศรีวงศ์  รักษาการ ประธานเจ้าหน้าที่บริหาร บริษัทหลักทรัพย์ บีฟิท (BSEC) เปิดเผยว่า บริษัทมีกำไรสุทธิงวดปี2553จำนวน 21.57 ล้านบาทมีกำไรสุทธิต่อหุ้น 0.02  บาทจากปีก่อนที่มีกำไรสุทธิ 5.15 ล้านบาทมีกำไรสุทธิต่อหุ้น 0.006 บาท 
ทั้งนี้บริษัทมีรายได้รวม 238.64 ล้านบาท ลดลงจากปี2552 ที่มีรายได้รวม 464.60 ล้านบาท เพราะรายได้นายหน้า จากการซื้อขายหลักทรัพย์ปรับตัวลดลง เนื่องจากปริมาณการซื้อขายหลักทรัพย์ของลูกค้าของบริษัทที่ลดลง ตลอดจนได้รับผลกระทบจากการปรับลดอัตราค่าธรรมเนียมการซื้อขายหลักทรัพย์เป็นแบบขั้นบันไดที่เริ่มมีผลบังคับใช้ตั้งแต่ต้นปี 2553 
สำหรับกำไรจากการซื้อขายหลักทรัพย์ลดลงเช่นกันเนื่องจากบริษัทปรับนโยบายการลงทุนโดยกระจายการลงทุนทั้งในแบบระยะสั้น และระยะยาวเผื่อขาย ตามความเหมาะสมเพื่อเป็นการบริหารความเสี่ยง 
อย่างไรก็ตามรายได้ที่มีการปรับตัวเพิ่มขึ้นได้แก่ค่านายหน้าจากการซื้อขายสัญญาซื้อขายล่วงหน้าในปี 2553 ปรับตัวสูงขึ้นกว่า  58.36%เมื่อเปรียบเทียบกับปีก่อนหน้า เนื่องจากบริษัทมีส่วนแบ่งการตลาดที่สูงขึ้นสำหรับธุรกรรมตราสารอนุพันธ์ และ  บริษัทมีรายได้ดอกเบี้ยเงินให้กู้ยืมเพื่อซื้อหลักทรัพย์เพิ่มขึ้น 129.32% เนื่องจากการปรับเพิ่มขึ้นของปริมาณเงินกู้ยืมเพื่อซื้อหลักทรัพย์ของลูกค้าในบัญชีเครดิตบาลานซ์
ด้านราคาหุ้นBSECปิด1.99บาทเพิ่มขึ้น 0.19 บาทหรือ10.56% ซึ่งส่วนหนึ่งของราคาหุ้นที่เพิ่มขึ้นนั้นมีกระแสข่าวว่าในอนาคตอันใกล้บริษัทจะบรรลุผลการเจรจาในการหาพันธมิตรมาร่วมทุน